A un’iscalzu rugiu

Sos puzzones d’eranu e de istiu
andados si nde sunu rie rie.
Falat a largos mulinos su nie
subra sos montes nostros; su foziu

Buscu famosu paret ispiliu
pianghinde sas umbras d’unu die.
In s’ortu meu solu bid’a tie
iscalzu rugiu. Cantas calchi friu,

Casi timende, in tantu desoladu
silenziu de montes solitarios,
a ischidare cuddas mortas cosas.

Gai su coro meu addoloradu
canta pianu, bramende sos varios
tempos, chi fit sa vida tottu rosas.